ការសម្ភាសន៍របស់អ៊ុំស្រីម៉ៅ រ៉ុម

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះម៉ៅ រ៉ុម

***ពត៌មានសង្ខេបរបស់អ៊ុំស្រីម៉ៅ រ៉ុម***

*សព្វថ្ងៃនេះអ៊ុំស្រីម៉ៅ រ៉ុមមានអាយុ៦៦ឆ្នាំហើយ គាត់មិនចាំថ្ងៃកំណើតរបស់គាត់ទេ ហើយគាត់មានស្រុកកំណើតនៅខេត្តបាត់ដំបង។ គាត់មានបងប្អូនចំនួន៥នាក់ហើយគាត់ជាកូនបងគេបង្អស់ក្នុងគ្រួសារ។ កាលពីនៅប្រហែលជាអាយុ១៣ ១៤ឆ្នាំគាត់ចេញពីធ្វើដើរស៊ីឈ្នួលធ្វើការតាមផ្ទះឲ្យគេដើម្បីបានលុយកាក់ឲ្យម្តាយរបស់គាត់។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ យល់ព្រម។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី០៣ ខែមករា ឆ្នាំ២០២១​ ហើយការសម្ភាសន៍នេះត្រូវបានធ្វើឡើងនៅភូមិ៤ ឃុំចុងឃ្នៀស ស្រុកសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ឈ្មោះម៉ៅ រ៉ុម។

ក៖ ម៉ៅ រ៉ុម។

ខ៖ ចាស។

ក៖ បាទ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់ទេមានតែប៉ុណ្ណឹងឯងនាមត្រកូលខ្លីកំប៉ុត។

ក៖ ចុះមកដល់ឆ្នាំណឹងអ៊ុំមានអាយុប៉ុន្មានហើយអ៊ុំ?

ខ៖ ៦៥ ៦៦ហើយ។

ក៖ ចឹងអ៊ុំចាំថ្ងៃខែឆ្នាំកំណើតអ៊ុំបានទេ?

ខ៖ អត់សូវចេះទេភ្លេចអស់កាលជំនាន់អាពតវាវាយឡើងនេះខួរក្បាលឡេឡឺអស់
ហើយ។

ក៖ បាទ ចុះឆ្នាំខ្មែរអ៊ុំចាំទេ?

ខ៖ ចាំតែឆ្នាំមរមីប៉ុណ្ណោះឯង។

ក៖ ឆ្នាំមរមី?

ខ៖ ចាស។

ក៖ ឆ្នាំបារាំងអស់ចាំទេ?

ខ៖ អត់ទេ។

ក៖ បាទអ៊ុំ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ស្រុកកំណើតខ្ញុំនៅមោង នៅមោងដូនទ្រី បាត់ដំបងយើងណឹងឯង។

ក៖ បាត់ដំបង?

ខ៖ ចាស។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ អូយ! បងប្អូនមាន៣ ៤ ៥នាក់ ៥នាក់ក៏ប៉ុន្តែខ្ញុំបងគេប្អូនៗងាប់អស់សម័យអាពតវាយចោលអស់ហើយ។

ក៖ ចឹងនៅអ៊ុំជាកូនទី១?

ខ៖ ចាស។

ក៖ ហើយចុះប្រុសប៉ុន្មាន ស្រីប៉ុន្មានដែរបងប្អូនរបស់អ៊ុំ?

ខ៖ ប្រុស២ ស្រី៣។

ក៖ ចឹងអ៊ុំអាចជួយរៀបរាប់ប្រាប់ឈ្មោះបងប្អូនទាំងអស់របស់អ៊ុំបានទេពីបងគេរហូតដល់ពៅគេ?

ខ៖ ទី២នោះឈ្មោះខុម ទី៣ឈ្មោះហេង ឈ្មោះហេង ទី៤ឈ្មោះអីត្រង់ណាទេភ្លេចបាត់ហើយ ឈ្មោះបែកគ្នាទៅវាយ៉ាប់ហៅនឹកឈ្មោះគ្នាទៅណាចាំបានតែប៉ុន្មាននាក់ទៅ មិនដឹងថាឈ្មោះអីទេម្នាក់ទៀត ហើយពៅគេនេះដឹងតែប្អូនពៅគេនេះឈ្មោះខុម។

ក៖ អញ្ចឹងអ៊ុំអាចជួយរៀបរាប់ប្រាប់បន្តិចអំពីសាច់រឿងកាលពីក្មេងៗណាអ៊ុំ ចូលចិត្តធ្វើអ្វីខ្លះជាមួយបងប្អូន ឬក៏ធ្វើការងារជាមួយគ្នា ឬក៏លេងជាមួួយគ្នាអីខ្លះដែរអ៊ុំ?

ខ៖ អត់មានបានធ្វើការងារអីជាមួយគ្នាទេបងប្អូនខ្ញុំធ្វើស្រែទៅខ្ញុំមកជួលនៅឯបាត់ដំបងខ្ញុំជួលយកលុយឲ្យម្តាយយកទៅធ្វើស្រែមួយឆ្នាំបានតែ៥ម៉ឺនទេ ៥ម៉ឺនលុយពីដើមថ្លៃបានតែប៉ុណ្ណឹងឯងមួយឆ្នាំបានតែ៥ម៉ឺនទេ ១ខែបានតែ២ពាន់។

ក៖ អ៊ុុំធ្វើការអីដែរកាលណឹង?

ខ៖ ធ្វើការយើងបោសផ្ទះ យើងជួលតាំងពីអាយុ១៤ ១៣មិនមែន១៤ទេ១៣ឆ្នាំ ហើយយើងអត់ចេះធ្វើការងារអីគេវាយម្រាមដៃយើងគេវាយដៃយើងឲ្យយើងចេះធ្វើការចេះលាងចានចេះដុសឆ្នាំដុសអីចឹងណា ចឹងឯងហើយពេលយើងធ្វើការរួចហើយគេឲ្យយើងទៅបោចស្មៅចំការក្រូចចំការអីគេចឹងទៅអញ្ចេះឯង ធ្វើតែប៉ុណ្ណឹងឯងខ្ញុំនៅឯបាត់ដំបងជួលគេ១០ឆ្នាំបានខ្ញុំមកនៅបានខ្ញុំមកខេត្តសៀមរាបនេះ ខ្ញុំបែកពីបងប្អូនខ្ញុំមកខ្ញុំមកក្បាលមួយតែឯងទេនៅសៀមរាប បងប្អូនខ្ញុំគេនៅខាងណោះ ទៅក៏បាត់សព្វថ្ងៃនេះបាត់សូន្យអត់ដែលឃើញមកអើតអីទេមិនថាងាប់ កាលណឹងងាប់សម័យអាពតអស់ហើយ ភ្លេចឈ្មោះភ្លេចអីអស់រលីងហើយខ្ញុំ បើម្តាយខ្ញុំចាំម្តាយឈ្មោះយាយឡម ។

ក៖ ចុះកាលនៅក្មេងណឹងអ៊ុំបានទៅរៀនទៅអីទេអ៊ុំ?

ខ៖ អត់ អត់បានទៅរៀនទេកាលណាចង់ទៅរៀនម៉ែអត់ឲ្យទៅទេព្រោះថាយើងចេះសរសេរសំបុត្រស្នេហាអត់ឲ្យរៀនសោះចាស់ពីដើម ហើយអាវខ្លីដៃខ្លីអីក៏គេមិនឲ្យពាក់ដែរជំនាន់គេឲ្យយើងស្លៀកតែវែងឲ្យជិតៗជើងជិតដៃទេ ស្លៀកខើចលើខើចក្រោមក៏គេមិនឲ្យស្លៀកដែរ ចាសសម័យបុរាណ ដល់នេះទៅខ្ញុំមកនៅបាត់ដំបង១០ឆ្នាំទៅដល់ពេលនេះទៅ ឆ្នាំប៉ុន្មានឆ្នាំ៩៥ហីទម្លាក់រដ្ឋប្រហារ តែខ្ញុំមកនេះខ្ញុំបានគ្រួសារខ្ញុំនៅសៀមរាបនេះឯងអាពតរៀបឲ្យ។

ក៖ បាទអ៊ុំ។

ខ៖ បើយើងអត់យកគេវាយយើងចោល ចឹងឯងតែបានណឹងទៅគេជម្លៀសខ្ញុំទៅនៅឯស្អីឯណាជិតភ្នំកំពីងពួងនោះ ឆ្ងាយណាស់ ទៅកង១០កងអីគេ បបរគឺអត់បាយហូបអីទេមានតែបបរលាយត្រកួន លាយព្រលិត និងលាយដើមចេកអីចឹងណាដាក់លាយទៅដួចបបរបាយជ្រូកម៉េចចុះឯងតាំងឃើញអង្ករមួយគ្រាប់ៗ បាយមួយគ្រាប់ៗទេនោះឯងកាលនោះខ្ញុំអត់ទាន់មានកូនទេបានគ្នាទៅ តែយើងមិនយកគេវាយយើងចោលតែប៉ុណ្ណោះឯង។

ក៖ ចុះកាលសម័យប៉ុល ពតណឹងអ៊ុំមានអាយុប៉ុន្មានឆ្នាំដែរអ៊ុំ?

ខ៖ ខ្ញុំសម័យប៉ុល ពតខ្ញុំអាយុជាង៣០ហើយ។

ក៖ អ៊ុំមានគ្រួសារហើយកាលណឹង?

ខ៖ មានហើយបានគ្នាតាំងពី៧៥ អាពតរៀបឲ្យ៧៥ណឹងចូលភ្លាមគេរៀបឲ្យបណ្តោយតែអត់បានស្រលាញ់គ្នាទេកាលនោះគេរៀបឲ្យបើយើងមិនយកគេវាយយើងចោល។

ក៖ មានន័យថាអ៊ុំធ្វើការនៅបាត់ដំបង១០ឆ្នាំបន្ទាប់មកដូរមកនៅសៀមរាបនេះមានក្រុគ្រួសារ?

ខ៖ ចាសខ្ញុំចង់មកនៅសៀមរាបនេះដល់មកនៅបានកន្លះខែអាពតចូល៧៥ណឹងគេថាខ្មែសរចូលអីអញ្ចឹងទៅណា ទៅចេះតែនេះទៅមកទៅពេលនេះទៅគេជម្លៀសពួកទាហានអីចេញអស់ទៅ ប្រជាជននេះដល់ពេលនេះទៅប្តីខ្ញុំគេឃើញខ្ញុំទៅគេស្នើរមិត្តទៅគេរៀប អត់មានក្បាលជ្រូកមានអីទេគឺចាប់ដៃយកបណ្តោយបើយើងមិនយកគេវាយយើងចោល ចឹងឯងសម័យណឹងនោះ រៀបម្តង២០នាក់ ១០នាក់ក៏មានដែរ រៀបមួយថ្ងៃណឹងអត់មានស្អីទេ មិនមែនដូចយើងសែនយើងមានស្អីគ្រប់គ្រាន់អីណាអត់ទេសម័យណឹងអត់ទេបើយើងមិនព្រមទេគេវាយ ហើយបើយើងសែនរួចហើយរៀបទៅគេឲ្យអង្គការឲ្យបានប្តីបានប្រពន្ធហើយបើថាមិនព្រមមានយោធាគេដើរយាយក្រោមផ្ទះណឹងបើយើងមិនព្រមរូមដំេណកជាមួយគេវាយយើងចោលទៀត ចឹងឯងយើងត្រូវតែព្រម ខ្ញុំថាអាយុខ្ញុំថ្លៃហើយបាននៅបានជួបដល់មានកូនមានអីដល់សព្វថ្ងៃសំបូរសប្បាយនេះ ពីមុនមិញខ្ញុំថាស្មានតែងាប់ដូចតែគេងាប់ចោលមួយអន្លុងៗគ្មានសល់អីទេ គឺថាវាយចោលនោះដែលខ្ញុំទៅច្រូតស្បូវនៅណឹង គេដាក់ទោសខ្ញុំឲ្យទៅច្រូតស្បូវណាយកមកក្រងធ្វើជាស្បូវកន្តប់ណាភ្នំធិបដេខ្ញុំទៅច្រូតដល់ណឹងឯងភ្នំធិបដេ ឆ្ងាយណាស់ទៅគ្នាម្តង១០នាក់ ទៅហើយជួបផ្នូរខ្មោចផ្នូរអីទាំងអស់ ផ្នូរខ្មោចដែលគេវាយចោលថ្មីៗដែលលួចជីកដំឡូងគេស៊ី ទៅនោះឯងវេទនាណាស់ ខ្ញុំបដិវត្តន៍ណឹងវេទនាមែនទែនក្បាលប្តីខ្ញុំក្បាលធំជាងខ្លួនទៀត ហើយគេអត់ឲ្យនៅកងជុំជាមួយគ្នាទេនៅកងផ្សេង ខ្ញុំនៅកង៩ប្តីខ្ញុំនៅកង១០ អញ្ចេះឯងនៅចេះឯង នៅឆ្ងាយគ្នាអូកម្សត់មែនទែនកម្សត់ កម្សត់ណាស់គេកសាងមួយថ្ងៃ ៤ ៥ដងបើយើងមិនចេះធ្វើស្រែធ្វើអីចឹងណា មិនចេះធ្វើស្រែតែយើងខ្លាចឈ្លើងខ្លាចអីចឹងគេថាយើងពុតត្បុត គ្រុនអីគេថាយើងគ្រុនសតិអារម្មណ៍អីចឹងទៅណា ចឹងឯងគេយកយើងពេលណាយើងឈប់ពីថ្ងៃអីចឹងគេហៅលើកអង្គប្រជុំគេឲ្យយើងទៅប្រជុំកសាងខ្លួនកុំឲ្យយើងស្ពឹកស្រពន់អីចឹងទៀតឲ្យយើងខំធ្វើការ បើអ្នកណាអត់បានធ្វើការគេអត់ឲ្យបបរហូបទេខ្ញុំនិយាយតាមត្រង់នេះខ្ញុំធ្លាប់ជួបធ្លាប់អីហើយ ធ្លាប់ជួបអស់ហើយផ្ទះអត់មានមនុស្សនៅក៏ឃើញ ផ្លូវអត់មានមនុស្សដើរក៏ខ្ញុំឃើញហើយឃើញអស់ហើវាស្ងាត់ឈឹងបណ្តោយមួយភូមិៗ វានៅតាមសហករណ៍កងទាំងអស់ វាមានកងគេហើយយោធាគេប៉ុនៗនេះឯង អូសកាំភ្លើងមិនផុតពីដីផងវាយយើងបើបងថ្លៃខ្ញុំគេវាយងាប់នៅនោះឯងដែលឃ្លានពេកទៅលួចដំឡូងគេមួយដុំនេះគេវាយចោលកប់នៅកន្លែងអន្លុងកន្លែងដំឡូងណឹងឯង ខ្ញុំឃើញហើយខ្ញុំញាក់សាច់ ខំអត់ធ្មត់ដើម្បីអត់ឃ្លានយ៉ាងណាក៏ខ្ញុំប្តូរខ្លាចមាននរណាគេមករំដោះបានអីចឹងទៅយើងបានរស់ជីវិតថ្មីម្តងទៀតអីចឹងណា អញ្ចុះឯងទាល់នេះអូពិបាកណាស់កាលជំនាន់ណឹងវេទនាណាស់គេជម្លៀស ហើយបើពួកយោធាយោអីបើថាយើងស្លៀកពាក់ល្អអីចឹង វាដកហូតពីយើងវាថាយើងសង្គមសាបព្រោះ សុទ្ធតែពួកសង្គមសាបព្រោះហើយ ហើយបើសិនជានារីក៏ដោយ យុវជនក៏ដោយធ្វើការអត់ឲ្យនៅជុំគ្នាទេ ពេលយើងអង្គុយលេងអីចេះប៉ុណ្ណេះអីគេថាយើងខុសសីលធម៌គេយកយើងទៅវាយចោលទាំងពីរណឹង ចឹងឯងជំនាន់នោះ ហើយសុទ្ធតែស្បែកជើងគេអាស្បែកជើងកង់ឡានគេណឹងអស់ឡូយអស់ទាស់ ឡូយហើយកន្សែងគេពណ៌ក្រហមហើយខោអាវខ្មៅ ខោខ្មៅអាវខ្មៅមួកខ្មៅដែរ ណឹងហើយយោធាឲ្យតែឃើញយោធាដើមកដឹងតែញាក់សាច់ហើយខ្លាចនាំគ្នាធ្វើការ នាំគ្នាធ្វើការទោះបីបាយមិនឆ្អែតអីក៏ដោយប៉ុន្តែយើងត្រូវខំប្រឹងធ្វើការឲ្យគេទៅ លើកអាចម៍គោអាចម៍ស្ទូងស្រូវស្ទូងអីចឹងទៅ មានមុខសញ្ញាគេអាខ្លះកូនក្មេងប៉ុណ្ណេះគេឲ្យរើសអាចម៍គោអីៗទៅដាក់ស្រែទៅ ហើយអ្នកណាចាស់ល្មមៗអីគេឲ្យទៅច្រូតស្បូវច្រូតអីចឹងក្រងធ្វើកន្លែងនៅដេកអីចឹងទៅណា ចឹងឯងកម្សត់ណាស់ហើយវេទនាទៀត ពេលណាយើងអាំងភ្លើងអាំងអីចឹងវាដើរមកដល់ឈូស ឈូសចេះឯងឈូសចេះទៅពេលណាដែលយើងមានអីដុតអញ្ចឹងគេហៅយើងទៅដាក់ខ្នោះដៃវាយចោលភ្លាមមួយរំពេច គេអត់ឲ្យដុតដំឡូងហូបទេស្អីក៏ដោយគេអត់ឲ្យលួចទេទោះបីចេកមួយចងករក៏សម្លាប់ចោលតាមស្ទឹងបាត់ដំបងមកវិញ ចងចេកជាប់និងករទៀតពេលណាយើងលួចចេកគេស៊ីពេលឃ្លានណា នេះខ្ញុំទៅធ្វើការខ្ញុំនិយាយតាមត្រង់ប្រាប់លោកគ្រូឯងតាមត្រង់ខ្ញុំធ្លាប់របស់គេស៊ីដែរខ្ញុំឃ្លាន ខ្ញុំអត់មានលួចឲ្យគេឃើញខ្ញុំលួចអាត្រឡោចខ្ចីគេត្រឡោច ក្តិបប៉ុនៗនេះឯងខាំទៅផ្អែមគ្រួបៗ លាងតែទឹកឲ្យស្អាតខាំស៊ីទាំងសំបក ស៊ីទៅដូចមានកម្លាំងចេះធ្វើឲ្យគេទៀតទៅ ម៉ោង១២បានគេវាយជួងឲ្យយើងហូបបាយ ចុះឯងគឺវេទនាទម្រាំតែគ្រប់បាន៣ឆ្នាំប៉ុន្មានគេរំដោះបាននេះ អូយ! វេទនាណាស់លោកអើយ។

ក៖ ចុះអ្នកមីងចាំទេថាអ្នកមីងជម្លៀសពីខាងណាទៅខាងណាដែរអ្នកមីង?

ខ៖ ខ្ញុំនៅនែ ខ្ញុំនៅនិងសៀមរាបខ្ញុំពីបាត់ដំបង១០ឆ្នាំដែរខ្ញុំនៅជួលណឹងខ្ញុំនៅសៀមរាបនេះ នៅសៀមរាបបានប្តីដល់ពេលនេះទៅគេជម្លៀសឲ្យខ្ញុំឡើងទៅលើវិញ។

ក៖ ទៅបាត់ដំបងវិញ?

ខ៖ ចាសទៅបាត់ដំបងវិញ ទៅបាត់ដំបងជម្លៀសចេះឯងកុំអីខ្ញុំនៅចុងឃ្នៀសនេះមិនទៅដល់ធ្លាក់ដល់វាលណាដល់ភ្នំដងរែកដងអីក៏មិនដឹង។

ក៖ បាត់ដំបងទៅខាងណាដែរអ្នកមីង?

ខ៖ ទៅខាងព្រែកទាល់ ចាសទៅខាងណឹងឡើងតាមការណូតទៅ ការណូតគេដឹកទាំងការណូតៗទៅ ជម្លៀសទៅណឹងឯង គេមិនមានស្អីទេមានតែភួយនិងមុងស្អីនោះឯងរែកទៅ ទៅដល់កន្លែងសាលាតាអនគេមានឡានគេមកយកទៀត ឡានយកយប់ទៀតអត់មានយកថ្ងៃទេ អ្នកណាឡើងឡានទាន់ទាន់ អ្នកណាឡើងឡានមិនទាន់ទេក៏គេបើចោលទៅបានគេបកមកយកទៀត គេយកដាក់តាមកង ចាសដាក់តាមកង កងប៉ុន្មានកង២ កង៣ កង៤ កង៥ កង៦អីចឹងមានលេខរៀងចឹងឯងដាក់តាមកង មួយកងដាក់៥០នាក់ មួយកងដាក់៥០នាក់អីចឹងណា ទៅទៅដល់នោះមានមេគេកាន់ក្តាប់នៅណឹងគេដាំបាយអីទទួលយើង អត់មានបាយទេមានតែបបរក្តិលចេកណឹងឯងលាយឲ្យយើងស៊ី ហើយខ្ញុំដល់តែពេលវេទនាពេកខ្ញុំលួចរត់ លួចរត់ពីណឹងមកមកជាប់គុកនិងស្ពានអូរតាគី ស្គាល់ទេអូរតាគី អូរពពាលខែយើងណឹងហើយជាប់គុកគេដាក់ខ្នោះជើងនៅណឹងឯងណឹងឯងខ្ញុំទើបតែមានកូន១ ខ្ញុំមានកូន១មីបងគេបង្អស់ ទៅគេដាក់ខ្នោះជើងទៅគេថានេះយោធោប៉ុនៗនេះឯងមកសួរជម្រិតសួរយើងគេដាក់សៀវភៅមួយមក គេថាអ្នកណាបានគ្នាពីកាលណាបានមានកូន ខ្ញុំថាខ្ញុំស្ទើរតែចង់់ទៅច្របាច់ករកូនណឹងឯង ទាល់តែខ្លាចគេវាយយើងចោលក៏ទ្រាំអត់ធ្មត់ទៅ កូនអ៊ុំុឯងយកទៅដាក់កណ្តាលថ្នល់ឲ្យឡានជាន់ទៅមិនបាច់មើលមិនបាច់អីទេ ក៏ជើងខ្ញុំជាប់ខ្នោះម៉ែក្មេកខ្ញុំក៏ជាប់ខ្នោះដែរ ជាប់ខ្នោះទាំងអស់គ្នាទាំងប្តីទាំងប្រពន្ធជាប់ទាំងអស់គ្នា ទម្រាំតែថ្ងៃទៅគេព្រលែងឲ្យយើងទៅស្ទូវស្រូវអីចឹងទៅណាគេឲ្យយើងទៅធ្វើការកុំអាកន្លែងនោះណឹងផ្នូរខ្មោចដល់ករវាយចោលៗ អាខ្លះអត់បាយនៅកន្លែងគុកណឹងទៅ វេទនាដល់ករខ្ញុំជាប់គុកនៅបាត់ដំបង៥ខែ ចាស៥ខែដាក់ខ្នោះ ថ្ងៃឡើេគព្រលែងឲ្យច្រូតតែយោធាគេយាមគេអត់ឲ្យយើងរត់ទេ យើងរត់គឺធ្ងន់ មិនដឹងទេវតាអីចេះតែជួយទៅតាមថែរក្សាទៅក៏វាលឺសូរថាគេរំដោះបានក៏ពួកអាណឹងវារត់ឡើងចែកជើងគ្នាអស់ទៅក៏រួចខ្លួនមកបានដល់សព្វថ្ងៃទៅ ហើយវេទនាណាស់កាលណឹងស៊ីបាយអត់ស៊ីបាយឃ្លានទាំងអស់ តែមកសម័យនេះ មកសម័យនេះបានមានកូនបានចៅច្រើនពួកនេះវាមិនទាន់ថាសម័យអាពតអត់បានស៊ីប៉ុណ្ណាអីប៉ុណ្ណីទេអត់ទេតែវាសម័យសំបូរសប្បាយ ចាសនោះឯងដល់ករហើយខ្ញុំនោះ វេទនាខ្ញុំធ្វើបុណ្យអាយុថ្លៃហើយខ្ញុំអត់ខ្លាំងមកដល់ពាក់កណ្តាលផ្លូវមានអាងាប់ក៏មានអីមានអីណឹងគ្នាមកនេះ ពួកដែលគ្នាអត់បាយឈានជើងមិនរួច នេះថាសំណាងហើយ។

ក៖ ចុះនៅសម័យណឹងការងារអ្វីខ្លះដែរគេដាក់ឲ្យអ៊ុំធ្វើដែរអ៊ុំ?

ខ៖ ធ្វើអី មុនដំបូងគេឲ្យខ្ញុំទៅស្ទូងស្រូវធ្វើស្រែធ្វើអីចឹងឯង បោចស្មៅបោចអីទៅយើងស្ទូងស្រែទៅ មួយស្រែមួយហិកតាណឹងគេដាក់គ្នា២០នាក់ចឹងណា ស្ទូងទៅទាំងស្រីទាំងប្រុសទៅ ស្ទូងទៅដល់ពេលនេះទៅស្ទូងរួចចឹងមួយថ្ងៃគេដាក់ឲ្យ២ហិកតា មួយថ្ងៃ២ហិកតាដល់យើងធ្វើ ដល់ខ្លួនដួលពេញណឹងចឹងទៅវាអត់មានអីហូបផងលោកអើយហូបតែសាបៗមានអំបិលអីបើចិនណឹងក៏មានតែមាសតែក៏ប៉ុន្តែរកទៅដូរអីហូបមិនបានដែរក៏គ្នាគេវាយចោលដែរ សួររកខ្ញុំខ្ញុំថាអត់មានទេខ្ញុំនោះមួយរួចខ្លួនដែរទៅចឹងនៅតែគេវាយចោលដែរណឹង ដល់តែពេលនេះទៅក៏វេទនាណាស់ ស្ទូងរួចអីរួចចឹងប្តីខ្ញុំនេះគេឲ្យប្តីខ្ញុំមើលក្របី ទៅឃ្វាលក្របី ទៅឃ្វាលក្របីហើយក្របីធាក់ចំអាត្រង់នេះថាឡើងសន្លប់ឡើងមួយថ្ងៃ ទម្រាំបានដឹងខ្លួនក្របី ពោះឡើងដាច់អាត្រង់ណេះឯង គេក៏មិនយកថ្នាំឲ្យយើងផឹកមើល គេថាគ្រាន់តែប៉ុណ្ណឹងរំអួយម្លេ៉ះក្របីធាក់ចង់​ងាប់ហើយថារំអួយទៀត នេះអាក្មេង អាក្មេងអាយុ១៧ ១៨ វាថាឲ្យយើងមនុស្សចាស់ គួរតែយើងឈឺចុកចាប់ដែរវាថានេះ ចេះសំណាងដែរវាមិនអីចេះតែមួយរស់បានទៅទៅមុខទៀតទៅចេះតែរស់ទៅ ខ្លះណឹងងាប់អស់គ្មានសល់ទេគ្នាខ្ញុំបងប្អូនក្មួយខ្ញុំអីងាប់អស់ហើយ គ្មានសល់ទេសូម្បីតែបងថ្លៃខ្ញុំក៏ងាប់គ្មានសល់ដែលអត់បាយស៊ីមានបាយអីយើងប្រសិនជាមកឆែកផ្ទះកន្លែងយើងដេកចឹង បើឃើញមានបាយតែមួយគ្រាប់ក៏ហៅក្មេងសួរក៏យកទៅវាយចោលទាំងអស់គ្នាអត់មានទុក។

ក៖ មួយផ្ទះម៉ង?

ខ៖ ចាស វាដើរមើលតាមផ្ទះណឹងហើយបើយើងដុតភ្លើងក៏វាដើរមកមើលដែរតែខ្ញុំចេះដែរខ្ញុំជីកអន្លុងកុំជ្រៅចេះទៅហើយដាក់ត្រាំអង្ករ ដាក់ក្រមារហើយជីអន្លុងឡើងប៉ុណ្ណេះជ្រៅប្រវែងណេះឯងជីកឲ្យជ្រៅទៅហើយយើងដុតដាក់កប់អង្ករកន្សែងណឹងដាក់ក្នុងដីយើងដុតភ្លើងពីលើ យើងដុតចំបើងដុតអុសទៅវាអត់ឃើញ អត់ឃើញទេវាទៅបាត់សិនយប់ឡើងយើងលួចស៊ី លួចស៊ីអត់ហា៊នអុជចង្កៀងទេស៊ីងងឹត ហូបងងឹតទៅខ្លាចវាវាយចោល តែបេះតែម្ទេសមួយក៏វាវាយយើងចោលដែរថាម្ទេសរបស់វាខំដាំ ការពិតទៅកម្លាំងយើងទេខំដាំចង់ងាប់ចង់រស់ ជួនកាលទៅរកថ្នាំអីលេបមិនបានផង បើជួនណាយើងឈឺទៅដេកពេទ្យវាយកបូមទឹកអីចាក់យើងទៅវាងាប់បណ្តោយ ប្រកែកវាដកតែម្ជុលដឹងតែងាប់យើងឃើញភ្នែកស្រស់ខ្ញុំមិនដែលដេកពេទ្យទេ ទោះបីខ្ញុំឈឺយ៉ាងណាក៏ដោយខ្ញុំមិនហ៊ានទៅដេកពេទ្យខ្ញុំអត់ហ៊ានសុខចិត្តទ្រាំ អូយ វេទនាណាស់ជំនាន់នោះ ហើយទម្រាំគេរំដោះបានចង់ស្រែកយំហើយ គេរំដោះបានហើយខ្ញុំដើរមកពីណឹងឯងមកដេកតាមប៉ុសចំការចេកដេកណឹងឯងមួយយប់ ដេកណឹងមួយយប់ទៅចុះមកដេកដេកគ្រប់កន្លែងដែរចុះយើងដើររែកអង្ករតិចទៅឆ្នាំងតិចទៅដល់គេរំដោះបានឃើញតែឡានពួកកងទ័ព្ទបើកច្រវ៉ាត់ឡើងច្រវ៉ាត់ចុះ បានពួកអាពតវានៅតែគៀរយើងចឹងឯង ឡើងទៅអ្នកណារត់ទាន់ទាន់ អ្នកណាមិនទាន់ទេក៏ មកនេះខ្លះទៅនោះខ្លះទៅទៅភ្នំខ្លះទៅចឹងឯងទៅ។

ក៖ ចឹងកាលណឹងអ៊ុំដើររហូតពី នៅពេលដែលគេរដោះបានអ៊ុំដើរពីបាត់ដំបងដល់សៀមរាប?

ខ៖ ដើរមករហូត ដើរមកដល់សាលាតាអន ដើរមកដល់សាលាតាអនឃើញទូកមានអីគេចឹងយើងស្តារយកមកដាក់ឥវ៉ាន់ដាក់មកចេញមកទន្លេះឯណេះ ទូកគេចោលនៅណឹងយកមក កាលណឹងគ្មានបាននឹកឃើញចាប់ដីចាប់អីនិងគេទេនឹកឃើញថា ឈប់នៅសាលាតាអនឡើងដើរទៅនិង រោងកុនហាប់បៀរកន្លែងអំបិលគេគេដាក់សុទ្ធតែអំបិលរោងកុនណឹង ទៅយកអំបិលគេបាន១០គីឡូយកមកស៊ីក្រោមទន្លេ ដល់ឡើងទៅឃើញពួកអាពត ឡើងទៅស្ងាត់ៗ យីកើបយកនៅក្រោមហើយ ឡើងទៅលើគេអារករពួកអាពតវានៅណឹងអាករប្រជាជនយើងដែលឡើងទៅយកអំបិលយកអីណឹងឯងងាប់មួយហ៊ឺផ្អើលមួយហ៊ឺណឹងទៀតវាវៀតណាមចូលរុករើទៀត។

ក៖ បាទអ៊ុំ។

ខ៖ វេទនាវាវេទនាតែសព្វថ្ងៃបានគ្រាន់តិចវាមិនមានទេបានតែមួយគ្រាន់ស៊ី ថាស៊ីអង្ករមើលទៅរកអីវាមិនបានចឹងទៅគេចេះតែផ្តល់ឲ្យហូបទៅ។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះយាយឡម។

ក៖ ចុះឪពុកវិញ?

ខ៖ ម៉ៅ ឈ្មោះតាម៉ៅ ។

ក៖ ចុះពួកគាត់មានស្រុកកំណើតនៅឯណាដែរអ៊ុំ?

ខ៖ នៅដូនទ្រី?ខ

ក៖ នៅបាត់ដំបងណឹង?

ខ៖ ចាស។

ក៖ ចុះឪពុកម្តាយអ៊ុំគាត់ជាមនុស្សបែបណាដែរអ៊ុំ? គាត់ជាមនុស្សកាចឬក៏ស្លូតដែរ?

ខ៖ គាត់ស្លូតណាស់គាត់ គាត់អ្នកធ្វើស្រែចិញ្ចឹមកូនចិញ្ចឹមចៅអីចឹងទៅ តែខ្ញុំមិនសូវបាននៅជាមួយគាត់ទេខ្ញុំបងគេខ្ញុំតែងតែរកលុយឲ្យគាត់ទៅណា ចាសរកលុយទៅ មិនលឺថាខ្ញុំប្រាក់មួយខែបានតែ២ពាន់ខ្មែរ ២ពាន់ឥឡូវនេះអា២ពាន់ឥឡូវនេះទិញនំមិនបានស៊ីទេ ពីដើមមិញ២ពាន់ណឹងចាយទៅ ១០០អីណឹងយើងចាយស៊ីនំសល់ផង សល់គេថែមកាក់មកវិញផង អាលុយកាក់ក្រវ៉ង់ចេះប៉ុនៗនេះ ណឹងលុយពីដើម ទិញនំពុម្ព១០០មកគេឲ្យនំ៣មកគេថែមយើងអាណឹង២កាក់មកទៀត។

ក៖ បាទអ៊ុំ ចុះឪពុកម្តាយរបស់អ៊ុំមានធ្លាប់និយាយប្រាប់ប្រវិត្តរបស់គាត់មកកាន់អ៊ុំទេថាគាត់ ជីវិតរបស់គាត់ម៉េចដែរចឹងណា។

ខ៖ ខ្ញុំកើតមកឃើញតែគាត់ធ្វើស្រែខ្លួនគាត់មិនដែលបានធ្វើអី ធ្វើស្រែធ្វើអីនាំប្តីប្រពន្ធគាត់ស្ទូងអីទៅ គាត់ទៅឡើងត្នោតឡើងអីចឹងទៅ ត្នោតលក់ទៅរែកមកដល់ផ្ទះមក គេមកទិញយកអស់ៗព្រោះគេទិញយកធ្វើស្ករ ហើយខ្ញុំខានទៅស្រុកយូរហើយ ខ្ញុំអត់បានទៅគេយកដីយកធ្លីអស់ហើយនៅស្រុកនោះ ខ្ជិលនៅនេះឯងនៅស្រុកប្តីនៅខាងប្តីអត់បានទៅណាទេ ក្បាលមួយតែឯងនៅស្រុកនៅសៀមរាបបងប្អូននៅនោះខ្ញុំខ្ជិលទៅ បងប្អូនវាងាប់អស់ទៅចឹងទៅយើងមិនដឹងថាទៅរកពឹងអ្នកណា ងាប់ពីសម័យអាពត។

ក៖ ចុះកាលណឹងអ៊ុំសម័យអាពតអ៊ុំបែកគ្នាជាមួយបងប្អូនទេអ៊ុំ?

ខ៖ បែក បែកគ្នារហូត បែកខ្ញុំនៅឯណោះគេនោះនៅឯណេះទៅចឹងនៅម្ខាងៗម្នាក់យើងដើររកហៅគ្នាមិនឃើញទេចេះឯងបែកគ្នាអស់ មកសម័យវៀតណាមចូលហើយនៅរកគ្នាអត់ឃើញទៀត មានតែម្តាយ ឃើញម្តាយបានរកបានឃើញ ឪពុកខូចហើយ ម៉ែខ្ញុំប៉ុន្មានឆ្នាំនេះឯង ៣ ៤ឆ្នាំ ប្តីខ្ញុំក៏ខូចដែរ ប្តីខ្ញុំខូច៦ឆ្នាំ ៧ឆ្នាំហើយ នៅជាមួយកូនចេះទៅស៊ីជាមួយកូនម្នាក់តិចៗកូននេះឲ្យតិចកូននោះឲ្យតិច ចាសចេះឯង សឹងតែរកផ្ទះនៅមិនបានផងឃើញទេនៅតែខ្ទមចេះឯងឡើងក្រត្រាកចេះឯង រកលុយមិនបានជីវិតយើងក្រ។

ក៖ បាទអ៊ុំ ចុះអ៊ុំមានចាំឈ្មោះជីដូនជីតាខាងម្តាយ ខាងឪពុកបានទេអ៊ុំ?

ខ៖ អត់ អត់ចាំប៉ុន្មានទេ គឺខ្ញុំនៅបែកតែគ្នានេះទៅចាំតែម៉ែហើយនិងឪពុកប៉ុណ្ណោះ
ឯង។

ក៖ យាយតាអត់ស្គាល់ឈ្មោះទេ?

ខ៖ អត់ អត់ស្គាល់ខ្ញុំអត់បានសួរម៉ែ ចុះមិិនសូវបានៅដិតដល់អីចឹងនៅឆ្ងាយគ្នាចឹងទៅណា ថាខ្ញុំនៅឆ្ងាយគ្នាដូចថាកូនខ្ចាត់ព្រាត់ចឹងចុះ ថាខ្ញុំអត់សូវបានស្គាល់ជីដូនជីតាអីទេ បានស្គាល់តែម៉ែម៉ែគាត់មកលេងក៏ស្គាល់ទៅ គាត់ទៅវិញក៏នេះទៅ។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះឌុច ឌិន។

ក៖ ឌុល ឌិន?

ខ៖ ចាស។

ក៖ ចឹងកាលអ៊ុំរៀបអាពាហ៍ពិពាហ៍ចាំថា១៩៧៥មែនទេអ៊ុំ?

ខ៖ ចាស។

ក៖ ចុះអ៊ុំធ្លាប់ស្គាល់គាត់់់ពីមុនទេអ៊ុំ?

ខ៖ អត់ដែលស្គាល់គ្នាទេទៅក៏មកពីបាត់ដំបង អាពតចូលភ្លឹបភ្លាមទៅប៉ុន្មានថ្ងៃក៏ស្គាល់គ្នាទៅ ក៏អង្គការរៀបឲ្យ។

ក៖ គាត់ស្នើរអង្គការឲ្យរៀបជាមួយអ៊ុំមែនទេអ៊ុំ?

ខ៖ ចាស ហើយយោធាគេមកស្នើរ។

ក៖ ចុះកាលណឹងអត់បានទទួលជំនូនឬក៏អីពីគាត់ទេ?

ខ៖ អត់មានស្អីទេ ចាប់រៀបៗ ២០នាក់ ២០គូរ ចាសចាប់ដៃគ្នាចាប់ដឹងយប់ណឹងគេឲ្យផ្សំដំណេកបើអ្នកណាមិនផ្សំមានយោធាគេដើរតាមទៀត ចុះឯងតែយើងថាអត់ស្រលាញ់ទេក៏ប៉ុន្តែគេចេះតែចាប់ហើយចេះតែយកទៅខ្លាចគេវាយចោល។

ក៖ ចុះប្តីរបស់អ៊ុំមានស្រុកកំណើតនៅនេះឯង?

ខ៖ នៅនេះឯងនៅសៀមរាបនេះឯង ខូចអស់ហើយម្តាយឪពុកគាត់ នៅតែខ្ញុំប្រពន្ធហើយនិងកូន កូន ៦ ៧ ៨នាក់ ចុះអ៊ុំមានបងប្អូនឬក៏សាច់ញាតិណាដែលរស់នៅក្រៅប្រទេសអត់ទេអ៊ុំ?

ខ៖ អត់ អត់មានទេ អត់ទាំងអស់។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃមានទេ?

ខ៖ អត់មានទេមានតែអ្នកស្គាល់គ្នាទៅចេះតែហៅមកទៅបើរឿងមិត្តភិក្តជិតស្និតដេកជាមួយគ្នាអត់មានទេ អត់មានសោះខ្ញុំអត់មានតែឯងម៉ង។

ក៖ ចុះកាលពីសម័យប៉ុល ពតណឹងអ៊ុំអត់មានបានទៅជុំរុំទៅអីជាមួយគេទេអ៊ុំ?

ខ៖ អត់ទេ នៅត្រឹមកន្លែងគេហៅភូមិចកកាប់នៅជិតភ្នំកំពីងពួយ គេឲ្យនៅធ្វើស្រែ
ណឹងឯង ធ្វើស្រែច្រូតស្បូវច្រូតអីធ្វើកន្លែងបរិស្ថានយើងនៅណានោះឯង ច្រូតទៅ។

ក៖ ដោយសារសម្បូរអ្នកបាត់ដំបងភាគច្រើនទៅជុំរុំ។

ខ៖ អត់ទេខ្ញុំអត់គេអត់មានឲ្យទៅជុំរុំទេ អ្នកទៅជុំរុំណឹងមានតែអ្នកលួចរត់ទៅទេ ចង់ទៅឆ្លងដែនទៅថៃទៅអីចឹងណា ពួកខ្ញុំអត់ហា៊នទៅទេខ្ញុំឃើញគេវាយចោល ខ្លាចណាស់ខ្ញុំ២នាក់ប្តីប្រពន្ធខ្ញុំ។

ក៖ ចុះតាំងពីក្មេងរហូតមកដល់ឥឡូវអ៊ុំធ្លាប់ប្រកបការងារអ្វីខ្លះដែរអ៊ុំ ធ្វើការអ្វីខ្លះដែរដើម្បីបានប្រាក់មកចិញ្ចឹមកូនចៅនិងជីវិតដែរអ៊ុំ?

ខ៖ ចិញ្ចឹមកូនចៅតាំងពីមានកូនមានស្អីនេះមកដែលគេរំដោះបានមកខ្ញុំមិនមានរបរអីទេ មានតែរបររើសអេតចាយទេខ្ញុំ រើសអេតចាយមួយថ្ងៃបាន១ម៉ឺនអីចឹឹងទៅមកទិញឲ្យកូនហូបទៅ មានមុខរបរអីហ៊ានយកលុយគេជំពាក់គេច្រើនការថ្លៃណាស់ មួយម៉ឺនការមួយថ្ងៃមួយពាន់ខ្ញុំប្រាប់ យកលុយគេជំពាក់គេ ហ៊ានយក៥ម៉ឺនអីមិនបានឡើងឲ្យ៥ថ្ងៃការចង់ស្មើដើមបណ្តោយ ចាសមិនហ៊ានយកគេ ដល់រើសអេតចាយនេះខ្ញុំរើសអេតចាយនេះ ដើររើសអេតចាយ។

ក៖ អត់មានបានទៅដាក់មោងណឹងគេទេ?

ខ៖ អត់ដាក់ទេ មោងដាក់ខ្ចីលុយគេមួយដំឡឹងមកយកមករាយត្រាយប់ណឹងគេលួចយកអស់ខ្ចិចគ្មានសល់ទេ ចោរលួចមោងមិនដឹងទៅរកអីដាក់អីលួចណឹងទៅខ្ជិល ជំពាក់គេរកតែម៉ែដល់តែពេលនេះទៅក៏រើសរបរអេតចាយទៅ៤ ៥ថ្ងៃយើងលក់ម្តងទៅ ៤ ៥ម៉ឺនអីចឹងទៅគ្រាន់បានដោះស្រាយជីវភាពហូបទៅ ចាសចេះតែចិញ្ចឹមកូនរស់ទៅ។

ក៖ ចុះអ៊ុំអត់ធ្លាប់បានប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីទេ?

ខ៖ អត់ អត់ដែលទេ គោក៏មិនដែល មាន់ក៏មិនដែល ជ្រូកក៏មិនដែល អត់ទេទទេស្អាត ទោះបីជាកង់ជិះក៏គ្មានផង អត់មានទេ ចាសអត់រហូតណឹងឯង។

ក៖ ចុះតាំងពីក្មេងមកដល់ពេលនេះតើជីវិតអ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ មានផ្លាស់ប្តូរអីទេ សង្ឃឹមថាកូនមានគ្រួសារអស់ទៅធំៗអាចនិងសង្ឃឹមកូនខ្លះបានតាក់តិចអីចឹងណា កូននេះឲ្យបាយមួយចាន កូននោះឲ្យបាយមួយចានទៅក៏យើងបានវាគ្រាន់ស៊ីដែរ គ្រាន់ហូប បើថាលុយអីដុំកំភួនវាមិនមានទេគ្នាអត់ដែរកូន គ្នាឡើងមួយសំបុកដែរឡើងសន្ធឹកដែរ គ្នារកមិនសូវបានដែរមួយព្រឹកបាន១៥០០០អីចឹងទៅសែងត្រីសែងអី រកអី។

ក៖ ចុះអ៊ុំអាចប្រាប់បន្តិចបានទេថាពេលវេលាមួយណាក្នុងជីវិតរបស់អ៊ុំដែលជាពេលវេលាលំបាកបំផុតដែរអ៊ុំ?

ខ៖ ពេលវេលលំបាកបំផុតដែលខ្ញុំកូនច្រើនកូន១០ខ្ញុំពិបាកមែនទែន ទោះបីបានមួយថ្ងៃមួយគីឡូក៏ហូបអត់គ្រប់ដែរកូនវាច្រើន កូនច្រើនហើយបំបែកមួយគីឡូចឹងបំបែកកន្លះគីឡូល្ងាចទៅមួយគីឡូព្រឹកចឹងទៅ បបរទៅយើងបបរទៅយើងមានត្រីយើងបានរកត្រីខ្លួនឯងយើងហូបទៅ ចេះឯងចិញ្ចឹមពួកវាបានធំៗអស់ ត្រង់ណាប៉ះត្រង់ណាប្តីខ្ញុំទៅស៊ីឈ្មួលគេបោះរ៉ាវគេទៅបានមួយថ្ងៃ៥ពាន់យកលុយមកទិញអង្ករហូបទៅ មើលកូនផងអីផងទៅ។

ក៖ ចុះអ៊ុំអាចប្រាប់បន្តិចបានទេថាពេលវេលាណាវិញដែលអ៊ុំគិតថាជាពេលវេលាសប្បាយចិត្តជាងគេដែរអ៊ុំ?

ខ៖ មិនដឹងថាគិតពេលវេលាយ៉ាងម៉េចឲ្យបានសប្បាយចិត្តទេនេះ កូនសុទ្ធតែតឹងៗទាំងអស់ កូនរកមិនសូវបានដែរចឹងទៅណា អត់ទៅ ដូចខ្ញុំថាវាគ្មានស្អីសោះសព្វថ្ងៃបើខ្ញុំមានដើមខ្ញុំធ្វើអីលក់ដើរលក់តាមផ្ទះគ្រាន់តែបានចិញ្ចឹមពោះរស់ ដល់អត់មានដើមមានអីក៏អត់ទៅ។

ក៖ ចុះកាលពីនៅក្មេងអ៊ុំធ្លាប់មានក្តីស្រម៉ៃអត់ទេអ៊ុំ ថាធំឡើងចង់ធ្វើអីទេ?

ខ៖ ដែលចង់ក្តីស្រម៉ៃអីចង់បានឲ្យតែវា យើងមិនដែលឃើញស្រម៉ៃអីបានស្អីទេ កម្លាំងយើងមិនរកប៉ះពាល់គេក៏យើងមិនបានអីហូបដែរណឹង ដូចថាយើងហូបបាយគេមួយដុំយើងខ្ញុំគេមួយថ្ងៃហើយចាស់ៗនិយាយ វាអញ្ចុះឯង វាមានអីរកអីធ្វើអី។

ក៖ បាទអ៊ុំ។

ខ៖ ខ្ញុំអាយុច្រើនណាស់ទៅហើយអាយុ៦៦ហើយមិនទាន់បានមានក្តីស្រម៉ៃអីឃើញអីសោះ។

ក៖ បាទ ចឹងទាក់ទងជាមួយចំណង់ចំណូលចិត្តអ៊ុំម្តង តើអ៊ុំចូលចិត្តពិសារម្ហូបអ្វីជាងគេដែរអ៊ុំ? សម្លរណាចូលចិត្តជាងគេដែរតាំងពីក្មេងដល់ឥឡូវ។

ក៖ ពីក្មេងសម្លរកករូ សម្លរម្ជូរ ទឹកគ្រឿងអីចឹងទៅ ឆារស្ពៃឆារអីចឹងទៅ ប៉ះត្រង់ណាក៏ស្ងោរជ្រក់ត្រីជ្រក់អីចឹងទៅ មានអីចុះហើយអាំងត្រីទៅ អាំងត្រីជាមួយទឹកត្រីអំពិលទុំ។

ក៖ ចុះបើចូលចិត្តជាងគេ ពិសេសជាងគេមួយណាដែរអ៊ុំ។?

ខ៖ ចូលចិត្តជាងគេមានស្អីមានតែត្រីងៀត ត្រីងៀតក៏ហូបទៅ។

ក៖ ចុះកាលពីនៅក្មេងឬក៏នៅក្រមុំអ៊ុំចូលចិត្តស្តាប់បទចម្រៀងទេអ៊ុំ?

ខ៖ មិនសូវដែលបានស្តាប់ទេព្រោះអីខ្ញុំរវល់ធ្វើការឲ្យគេនោះទៅមានពេលទំនេរឯណាដាំបាយ បោសផ្ទះជូតផ្ទះរួចហើយរៀបបាយឲ្យថៅកែរួចហើយយើងអាចទៅណោះទៀត ទៅបេះក្រូចបេះអីលក់ទៀត គេអត់ឲ្យយើងទំនេរទេ ទៅចំការក្រូចធ្វើអីទៀតបោចស្មៅបោចអីទៀត ចាសខ្ញុំជីវិតខ្ញុំលំបាករហូតដល់តែជិតចាស់ចូលអន្លុងហើយនៅតែមិនទាន់ឈប់ពិបាកទៀតនេះជីវិតខ្ញុំ។

ក៖ ចុះអ៊ុំមានចេះលេងឧបករណ៍តន្ត្រីអ្វីទេអ៊ុំ?

ខ៖ អត់ អត់ចេះ។

ក ៖ ចុះកូនចៅក្នុងផ្ទះអីមានអ្នកចេះទេ?

ខ៖ អត់ អត់ចេះទេ។

ក៖ ចុះកាលពីនៅក្មេងអ៊ុំធ្លាប់បានទៅលេងល្បែងប្រជាប្រិយ តាមវត្តតាមអីណឹងគេទេអ៊ុំ?

ខ៖ អូយ! អត់ទេមិនដែលបានទៅលេងល្បែងអីទេបានតែដើរទៅមើលគេ គេលេងល្ខោនលេងអី ទៅមើល ឈរមើលបន្តិចក៏មកវិញ។

ក៖ អត់បានលេងឈូង ទាញព្រាត់អីណឹងគេទេអ៊ុំ?

ខ៖ អត់ទ អត់ដែលបានលេងទេ ខ្ញុំមិនដែលបានលេងខ្លាចគេរកពុទ្ធោពីដើមមិញ។

ក៖ ចុះមកដល់សព្វថ្ងៃអ៊ុំមានកូននិងចៅប៉ុន្មាននាក់ដែរអ៊ុំ?

ខ៖ ចៅ២២នាក់។

ក៖ ចុះកូនវិញ?

ខ៖ កូនសព្វថ្ងៃនៅតែ នៅតែ៥នាក់ ទៅព្រៃអស់ខ្លះ បានមួយខួប មួយខួបជាងខូច ងាប់អស់ ឈឺជំងឺអីអត់មានលុយអីទៅមើលចឹងឈឺយើងមានលុយឯណាទៅពេទ្យទៅអី
អត់។

ក៖ ចឹង មកដល់ចុងបញ្ចប់នេះតើអ៊ុំុមានអ្វីចង់ផ្តាំផ្ញើឬក៏ទូន្មានទៅកាន់កូនចៅជំនាន់ក្រោយរបស់អ៊ុំ ថាតើពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ ចង់ឲ្យតែក្មេងសារក្រោយណឹងបានតែដើរតាមផ្លូវល្អទៅកុំឲ្យទៅផ្លូវអាក្រក់ ថ្នាំញៀនថ្នាំអីចឹងណា ជៀសវាងឲ្យផុតទៅឲ្យតែបាន ធ្វើក្មេងល្អសារក្រោយ ឲ្យជំនាន់ក្រោយឲ្យបានល្អទៅមើល កុំឲ្យប៉ែឡែប៉ោងឡោសព្វថ្ងៃឃើញតែក្មេងប៉ែឡែប៉ោងឡោច្រើន មានតែពាក្យពេចន៍ប៉ុណ្ណឹងឯងកុំឲ្យយកគំរូរតាមក្មេងដែលគ្មានបានការអី ឲ្យតែក្មេងកែចរិកអីឲ្យបានល្អត្រឹមត្រូវកើតជាមនុស្សម្នានិងគេទៅ ចាសប៉ុណ្ណោះឯង។

ក៖ បាទអ៊ុំខ្ញុំសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាស។